For mens danskerne strømmer til vores svenske naboer, så kommer der ikke helt den samme mængde til Danmark. Og det kan mærkes i Frederikshavn, hvor svenskerne ellers plejer at komme. Hos byens Jack & Jones kan den lave svenske kurs mærkes direkte i kasseapparatet. For der kommer langt færre svenskere i butikken nu end tidligere. Faktisk har krisen varet siden coronanedlukningen. - Det gør da ondt, og det er rigtigt ærgerligt. Vi savner helt klart svenskerne, men faktisk turister i det hele taget. Dem kunne vi godt ønske os nogle flere af, siger Jannick Olesen, som er Store Manager hos Jack & Jones i Frederikshavn Advarselslamperne blinker ikke endnu Helt konkret har handelsstandsforeningen Frederik i Frederikshavn ikke tal på, hvor meget butikkerne og turisterhvervene har tabt i omsætning på grund af de manglende, men de går ikke i panik. - Det er da chokerende tal, at 36 procent flere danskere tager til Sverige og måske næsten tilsvarende mange svenskere bliver hjemme, men jeg ser ikke de røde advarselslamper lyse lige nu, siger Niels Bro, formand for Frederik. Men ifølge Marianne Bredevang, direktør for Hotel Scandic The Reef i Frederikshavn, er der flere ting, der får svenskerne til at tøve med at tage til Danmark lige nu. -	Vi kan se, at vi får færre bookinger – og de venter også længere med at booke end før. Det kan hænge sammen med, at der i Sverige har kørt en kampagne for at få folk til at holde ferie i hjemlandet, hvor de har fundet på slagordet ”Hemester”, der er en sammenlægning af ordet hjem og ferie på svensk (semester red.), siger Marianne Bredevang. Selvom der ikke er panik hos de frederikshavnske handelssteder, så drømmer de stadig om en mere stabil valutakurs hos vores nordiske naboer, der kan få turisterne til byen igen. Foreløbigt lever de med de udsving, der er. -	Vi har været vant til,  at det er gået op og ned gennem de sidste tyve år, men  vi har klaret det hele tiden. Vi kunne godt drømme os tilbage til 90’erne, hvor svenskerne strømmede i land og brugte penge til højre og venstre  - det gør de desværre ikke længere, siger Niels Bro, formand for Frederik. Ferie i hjemlandet hitter Hos Stena Line, som sejler frem og tilbage til Sverige, bekræfter de tendensen. De forklarer, at flere svenskere holder ferie i hjemlandet, men det gør flere danskere til gengæld også. Derfor tror butikkerne på, at de kan vinde lidt af det tabte hjem - især blandt deres lokale kunder. -	Vi fokuserer meget på at være synlige på de sociale medier,  så vi i stedet får dem, der bor i Frederikshavn og omegn til at komme ned til os og handle. Det er nødvendigt, for vi har set faldende besøgstal fra turisterne lige siden coronakrisen, siger Jannick Olesen fra Jack & Jones.

Referat:
Den lave kurs på svenske kroner gør det lige nu dyrt for svenskere, at tage til Frederikshavn, så mange bliver i stedet hjemme i Sverige i ferien.